Publisert lørdag 14. april 2018 - 12:42
Sist oppdatert lørdag 14. april 2018 - 14:26
I natt gjennomførte USA, Storbritannia og Frankrike et angrep på flere taktiske mål i Syria.
Angrepet kom etter at USA sier de har bevis for at regimet til Syrias president Bashar al-Assad gjennomført et angrep med kjemiske våpen i Douma forrige helg.
Storbritannias statsminister Theresa May snakket i 40 minutter med pressen i formiddag, og hun trakk blant annet frem noe av bevisene de la til grunn for nattens angrep.
Helikopter og «tønnebomber»
Hun fortalte at det hadde blitt observert et regimehelikopter over Douma, og at det ble brukt «tønnebomber» i angrepet.
May sa også at Assad-regimet er kjent for å ha brukt kjemiske våpen tidligere, men la til at det ikke var alt hun kunne fortelle.
May fikk også spørsmål om hvorfor de ikke ventet med angrepet til Organisasjonen for forbud mot kjemiske våpen (OPCW) hadde kommet med sin konklusjon om hva som skjedde forrige helg i det som var Øst-Ghoutas siste opprørsbastion.